ไฟแนนซ์ทูเดย์
&#8220;ความพยายามครั้งที่ 100 ดีกว่าคิดท้อถอยก่อนที่จะทำ&#8221;
9 ส.ค. 2554

“ความพยายามครั้งที่ 100 ดีกว่าคิดท้อถอยก่อนที่จะทำ”
...ยุคข้าวยากหมากแพงมิจฉาชีพและโจนชุมยิ่งกว่าเสือขนาดกรมศุลกากรที่ว่าแน่ก็ยังโดนแอบอ้าง
...ล่าสุด รองหยิม-ยุทธนา หยิมการุณ รองอธิบดีกรมศุลกากรสดๆ ร้อนๆ ที่เพิ่งถูกแต่งตั้งให้เป็นโฆษกกรมศุลกากรหมาดๆ ก็ออกมาเตือนผู้ส่งออก นำเข้า ประชาชนทั่วไปว่า มีกลุ่มมิจฉาชีพหลอกลวงโดยใช้วิธีการติดต่อจากต่างประเทศผ่านทาง Website ทางโปรแกรมสนทนาต่างๆ และทางโทรศัพท์ เพื่อชักจูงให้ร่วมกันลงทุน หรือชักชวนให้ติดต่อคบหากัน เมื่อติดต่อสร้างความเชื่อใจกันสักระยะ กลุ่มมิจฉาชีพดังกล่าวจึงทำทีว่า จะจัดส่งเงินลงทุน หรือสิ่งของที่มีมูลค่าสูงมาให้ผู้เสียหายที่อยู่ในประเทศไทย หลังจากนั้นกลุ่มมิจฉาชีพจะติดต่อกับผู้เสียหายทางอีเมลหรือโทรศัพท์ และแอบอ้างในหลายลักษณะเพื่อให้ผู้เสียหายหลงเชื่อและโอนเงิน




...ช่วงปี 2553 ที่ผ่านมา มีผู้เสียหายไปแล้วกว่า 100 ราย ผู้เสียหายส่วนใหญ่เป็นผู้หญิง เนื่องจากชักจูงโน้มน้าวได้ง่าย
...กลุ่มมิจฉาชีพกลุ่มนี้จะอ้างตัวเป็นเจ้าหน้าที่ของบริษัทขนส่งสินค้าในต่างประเทศ เช่น มาเลเซีย ฟิลิปปินส์ ที่เงินหรือสินค้าส่งผ่าน และจะแจ้งไปยังผู้เสียหายเพื่อให้โอนเงินมาให้ เพื่อเป็นค่าภาษีอากร ในการออกของที่ศุลกากรประเทศนั้นๆ และเป็นค่าใช้จ่ายในการจัดส่งสินค้าต่อมายังไทย ผู้เสียหายที่หลงเชื่อก็จะโอนเงินไปให้
...“รองหยิม” ฝากบอกมาว่า ประชาชนที่มีข้อสงสัย หรือคิดว่าอาจถูกมิจฉาชีพหลอกลวง สามารถติดต่อเพื่อสอบถามข้อมูลกับกรมศุลกากรได้โดยตรง พร้อมยืนยันว่ากรมศุลกากรไม่มีนโยบายในการเรียกเก็บค่าบริการ หรือค่าดำเนินการต่างๆ ในการขนส่งสินค้า หรือออกสินค้าในลักษณะการโอนเงินผ่านบัญชีธนาคารอย่างเด็ดขาด อย่าไปเชื่อ ไม่เช่นนั้นโดนต้มแน่...
...ลึกและลับจากห้องประชุมระหว่าง “ประสาร ไตรรัตน์วรกุล” ผู้ว่าการแบงก์ชาติกับ “นายแบงก์” วันที่ 8 ส.ค. เห็นว่ามีการกำหนดแผนรับมือสถานการณ์ฉุกเฉินของระบบการเงินและสถาบันการเงินไทย โดยต่อไปจะมีการนำระบบวิดีโอคอนเฟอร์เรนซ์ หรือการติดต่อด้วยภาพ มาใช้ในการหารือระหว่างนายแบงก์กับผู้บริหาร ธปท. เพื่อดูแลตลาดเงินและสถาบันการเงินให้มีประสิทธิภาพมากขึ้น เพราะต่อไปสถานการณ์ฉุกเฉินจะมาไว ไปไว เคลมไว